paragraph_text: Smatra se da ga je vjerojatno konstruirao 1888. godine. Pretpostavka se bazira na vijestima tršćanske Naše sloge od 7. veljače 1889. gdje je pisala o novom izumu profesora Belušića, koji je zaštitio pri tijelima Austro-Ugarske Monarhije kao "Velocimeter". Izvornik njegovog patenta je u Državnom arhivu u Beču, a preslik u Muzeju policije u Zagrebu. Koncem veljače iste godine izveden je uspješni pokus s velocimetrom na relaciji Trst – Sv. Bartol – Trst. Belušićev je izum 1890. godine patentiran u Američkom uredu za patente pod brojem 442849.